ธปท.เผยไม่ห่วงแรงกดดันเงินเฟ้อจากราคาน้ำมัน
ธปท.ชี้ไม่ห่วงราคาน้ำมันพุ่งแตะ 140-150 เหรียญสหรัฐ คาดเฉลี่ยเคลื่อนไหวระดับ 80-90 เหรียญสหรัฐต่อไปตามความพอใจของกลุ่มประเทศผู้ผลิต ช่วยลดแรงกดดันเงินเฟ้อได้
24 ก.พ. 2554

ธปท.ชี้ไม่ห่วงราคาน้ำมันพุ่งแตะ 140-150 เหรียญสหรัฐ คาดเฉลี่ยเคลื่อนไหวระดับ 80-90 เหรียญสหรัฐต่อไปตามความพอใจของกลุ่มประเทศผู้ผลิต ช่วยลดแรงกดดันเงินเฟ้อได้



ม.ร.ว.จัตุมงคล
ม.ร.ว.จัตุมงคล โสณกุล ประธานคณะกรรมการ ธนาคารแห่งประเทศไทย (ธปท.) กล่าวว่า ไม่ห่วงเรื่องราคาน้ำมันสูง จะมาเป็นปัจจัยกดดันภาวะเงินเฟ้อมากขึ้น เนื่องจากมองว่าราคาน้ำมันน่าจะเคลื่อนไหวอยู่ที่ระดับ 80-90 เหรียญสหรัฐ /บาร์เรลต่อไป เพราะกลุ่มประเทศผู้ผลิตเองก็บอกว่าพอใจระดับราคาเฉลี่ย 85 เหรียญสหรัฐ/บาร์เรล จึงคาดว่าราคาไม่น่าจะปรับไปสูงถึง 140-150 เหรียญสหรัฐต่อบาร์เรลได้ในระยะนี้ 
“ไม่คิดว่าราคาน้ำมันจะสูงอย่างที่ตลาดกังวล เพราะผู้ผลิตเองก็บอกอยู่ว่าพอใจราคาประมาณ 85 เหรียญสหรัฐต่อบาร์เรล เพราะเขาก็ห่วงว่าถ้าราคาสูงมากเกินไปคนใช้จะหันไปพัฒนาพลังงานทางเลือกกันเร็วขึ้นก็ได้ เพราะฉะนั้นความกังวลเรื่องราคาน้ำมันปรับสูงจะกดดันเงินเฟ้อก็ไม่น่าห่วงมากนัก แต่เรื่องนี้ก็ต้องติดตามดูกันต่อไปว่าสถานการณ์ความไม่สงบในกลุ่มประเทศผู้ผลิตบางส่วนที่มีปัญหาในตอนนี้จะเป็นอย่างไร จะกระทบราคาน้ำในตลาดมากน้อยแค่ไหน” ม.ร.ว.จัตุมงคลกล่าว
ม.ร.ว.จัตุมงคล กล่าวว่า อย่างไรก็ตามถึงแม้ว่าประเทศที่มีความไม่สงบมีสถานการณ์ทางการเมืองเช่น ลิเบียจะผลิตน้ำมันได้พอสมควร ซึ่งอาจประทบปริมาณน้ำมันในตลาด แต่ก็เชื่อว่าปริมาณน้ำมันที่กลุ่มประเทศเหล่านี้ผลิตได้จะสามารถชดเชยจากกลุ่มประเทศหลักๆ อย่าง ซาอุดิอาราเบียได้ เพราะถ้าการผลิตจากกล่มประเทศเหล่านี้หายไปจากตลาดประมาณ 5 ล้านลิตรต่อวัน ประเทศผู้ผลิตขนาดใหญ่ เช่น ซาอุ ดิอารเบีย น่าจะผลิตชดเชยได้ ไม่น่าจะทำให้ปริมาณการผลิตที่หายไปกระทบราคาตลาด